Ego Willermus, comes Nivernensis, tam presentibus quam futuris sancte matris Ecclesie filiis, notum fieri volo quod venerabilis Willencus, Molismensis abbas et Herbertus de Merriaco, pro querela illa de Nentriaco et Lescheriis, et earumdem villarum potestate, que in presentia domni Hugonis Senonensis archiepiscopi et domni Alani, episcopi Autissiodorensis, eorumdem juditio apud Autissiodorum terminata erat, in presencia mea venerunt, et idem Herbertus predictam querelam, quam adversus ecclesiam Molismensem habuerat, supradictorum pontificum juditio terminatam, me presente, se penitus reliquisse eidem ecclesie post judicium recognovit. Reclamaverat enim hactenus, in predictis villis gistum, custodiam, advoariam, et hec omnia cum ceteris exactionibus que, ut dictum est, in presentia pontificum penitus reliquerat, exceptis quibusdam servis suis, cum pasnagio eorumdem et forestagio, et casamento Hervei de Fraaxino, me audiente, omnino prefate ecclesie, sub bona pace, idem Herbertus dimisit: quo facto, rogatu et pia prece ejusdem Herberti, in manu mea accepi quod si pro querela ista ipse, vel aliquis pro eo, Molismensi ecclesie aliquam deinceps inferret molestiam; que facta sunt me audiente, et pontificum predictorum terminata sunt juditio, eum fideliter tenere et inviolabiliter cogerem observare. Eapropter, si dominum Herbertum, vel pro eo aliquem, ista infringere aliquo casu contigerit, quia in manu mea accepi ecclesiam Molismensem, super hiis manutenere, et ei me coadjutorem esse deinceps diligenter concedo. Ut autem hec rata et inconcussa permaneant, presentis scripti paginam sigilli mei auctoritate confirmo. Huic facto presentes adfuerunt testes: magister Stephanus, cantor Autissiodorensis; Petrus, capellanus comitis et multi alii. Actum est hoc apud Autissiodorum, anno ab Incarnatione Domini Mº Cº LXº tercio.